*****

ΚΑΝΟΝΙΣΜΟΣ (ΕΟΚ) αριθ. 1516/89 ΤΗΣ ΕΠΙΤΡΟΠΗΣ

της 31ης Μαΐου 1989

που τροποποιεί τον κανονισμό (ΕΟΚ) αριθ. 1751/84 περί διατάξεων εφαρμογής του κανονισμού (ΕΟΚ) αριθ. 3599/82 του Συμβουλίου για το καθεστώς της προσωρινής εισαγωγής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3599/82 του Συμβουλίου της 21ης Δεκεμβρίου 1982 για το καθεστώς της προσωρινής εισαγωγής (1), που στη συνέχεια καλείται βασικός κανονισμός, όπως τροποποιήθηκε από τον κανονισμό (ΕΟΚ) αριθ. 1620/85 (2), και ιδίως το άρθρο 33,

Εκτιμώντας:

ότι ο κανονισμός (ΕΟΚ) αριθ. 1751/84 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3524/88 (4), καθορίζει ορισμένες διατάξεις εφαρμογής του κανονισμού (ΕΟΚ) αριθ. 3599/82, και ειδικότερα, τις διατάξεις που αφορούν την προσωρινή εισαγωγή εμπορευμάτων υπό ιδιάζουσες συνθήκες χωρίς οικονομικές επιπτώσεις, καθώς και εκείνες που αφορούν την ανταλλαγή πληροφοριών σχετικά με την προσωρινή εισαγωγή εμπορευμάτων βάσει των άρθρων 23 ή 27 του βασικού κανονισμού·

ότι, όσον αφορά την εφαρμογή του άρθρου 23 του βασικού κανονισμού, η πείρα κατέδειξε ότι η περιστασιακή εισαγωγή εμπορευμάτων που πρόκειται να παραμείνουν στο τελωνειακό έδαφος της Κοινότητας για διάστημα που δεν υπερβαίνει τους τρεις μήνες, δεν έχει οικονομικές επιπτώσεις όταν η αξία τους είναι κατώτερη των 4 000 Ecu· ότι, συνεπώς, υπ' αυτές τις συνθήκες, δικαιολογείται η απλούστευση των διαδικασιών που αφορούν την προσωρινή εισαγωγή με πλήρη απαλλαγή των εν λόγω εμπορευμάτων από τους εισαγωγικούς δασμούς·

ότι η πείρα κατέδειξε ότι πρέπει επίσης να απλουστευθεί η ανταλλαγή πληροφοριών σχετικά με ορισμένες άδειες προσωρινής εισαγωγής, αυξάνοντας την αξία πάνω από την οποία κάθε κράτος μέλος κοινοποιεί στην Επιτροπή τον κατάλογο των εμπορευμάτων, των οποίων επιτρέπει την προσωρινή εισαγωγή κατ' εφαρμογή των διατάξεων του άρθρου 23 του βασικού κανονισμού·

ότι, με τον κανονισμό (ΕΟΚ) αριθ. 2658/87 του Συμβουλίου (1), όπως τροποποιήθηκε τελευταία από τον κανονισμό (ΕΟΚ) αριθ. 20/89 (2), έχει καθιερωθεί, από την 1η Ιανουαρίου 1988, η συνδυασμένη ονοματολογία εμπορευμάτων που αντικατέστησε την ονοματολογία που ίσχυε προηγουμένως· ότι είναι, συνεπώς, απαραίτητο να προσαρμοστεί η σχετική ορολογία που χρησιμοποιείται στη νομοθεσία σχετικά με το καθεστώς της προσωρινής εισαγωγής·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακών Οικονομικών Καθεστώτων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1751/84 τροποποιείται ως εξής:

1. Στο άρθρο 1 παράγραφος 2, το στοιχείο στ) αντικαθίσταται από το ακόλουθο κείμενο:

«στ) τις ενδείξεις σχετικά με την κατάταξη των εμπορευμάτων στη συνδυασμένη ονοματολογία.

Η μνεία αυτή, η οποία δίδεται μόνον ενδεικτικά, μπορεί να περιοριστεί στην κλάση της συνδυασμένης ονοματολογίας στην περίπτωση κατά την οποία η ένδειξη της διάκρισης δεν είναι αναγκαία για να διευκολύνεται η έκδοση της άδειας και η καλή διεξαγωγή της προσωρινής εισαγωγής.»

2. Στο άρθρο 2 παράγραφος 2, το στοιχείο στ) αντικαθίσταται από το ακόλουθο κείμενο:

«στ) τις ενδείξεις σχετικά με την κατάσταση των εμπορευμάτων στη συνδυασμένη ονοματολογία.»

3. Το άρθρο 28 αντικαθίσταται από το ακόλουθο κείμενο:

«Άρθρο 28

1. Οι αρμόδιες αρχές παρέχουν το ευεργέτημα του καθεστώτος όταν εκτιμούν, έχοντας υπόψη την αίτηση προσωρινής εισαγωγής που καταρτίζεται σύμφωνα με τις διατάξεις του άρθρου 1 παράγραφος 2 και υποβάλλεται βάσει του άρθρου 23 του βασικού κανονισμού, ότι πρόκειται για ιδιάζουσα κατάσταση χωρίς οικονομικές επιπτώσεις.

2. Η προσωρινή εισαγωγή εμπορευμάτων που εισάγονται ευκαιριακά, τα οποία παραμένουν στο τελωνειακό έδαφος της Κοινότητας κατά τη διάρκεια περιόδου που δεν υπερβαίνει τους τρεις μήνες και των οποίων η αξία είναι κατώτερη των 4 000 Ecu, θεωρείται σαν μια από τις ιδιάζουσες καταστάσεις χωρίς οικονομικές επιπτώσεις κατά την έννοια του άρθρου 23 του βασικού κανονισμού.

3. Κάθε κράτος μέλος ανακοινώνει στην Επιτροπή τον κατάλογο των εμπορευμάτων, αξίας μεγαλύτερης των 4 000 Ecu, των οποίων η προσωρινή εισαγωγή έχει εγκριθεί κατ' εφαρμογή των διατάξεων του άρθρου 23 του βασικού κανονισμού. Ο κατάλογος αυτός περιέχει την εμπορική περιγραφή αυτών των εμπορευμάτων καθώς και την κατάταξή τους στη συνδυασμένη ονοματολογία που αναφέρεται στο άρθρο 2 παράγραφος 2 στοιχείο στ). Περιέχει, επίσης, την ένδειξη της δασμολογητέας αξίας των εν λόγω εμπορευμάτων, καθώς και της χρήσης για την οποία προορίζονται στο ενδιαφερόμενο κράτος μέλος.

4. Η ανακοίνωση που αναφέρεται στην παράγραφο 3 πραγματοποιείται με το έντυπο υπόδειγμα το οποίο εμφαίνεται στο παράρτημα VIII. Η εν λόγω ανακοίνωση πρέπει να περιέλθει στην Επιτροπή το αργότερο στις 15 Μαρτίου και 15 Σεπτεμβρίου κάθε έτους, όσον αφορά τις εγκρίσεις που έχουν εκδοθεί κατά το προηγούμενο εξάμηνο.

5. Η Επιτροπή ανακοινώνει κάθε κατάλογο στα άλλα κράτη μέλη. Οι κατάλογοι αυτοί εξετάζονται από την επιτροπή που αναφέρεται στο άρθρο 32 του βασικού κανονισμού.»

4. Στο άρθρο 30, η παράγραφος 1 αντικαθίσταται από το ακόλουθο κείμενο:

«1. Κάθε κράτος μέλος ανακοινώνει στην Επιτροπή τον κατάλογο των εμπορευμάτων των οποίων η προσωρινή εισαγωγή έχει εγκριθεί κατ' εφαρμογή των διατάξεων του άρθρου 27 του βασικού κανονισμού. Ο κατάλογος αυτός περιέχει την εμπορική περιγραφή εμπορευμάτων καθώς και την κατάταξή τους στη συνδυασμένη ονοματολογία που αναφέρεται στο άρθρο 2 στοιχείο 2 στοιχείο στ). Περιέχει επίσης την ένδειξη της δασμολογιτέας αξίας των εν λόγω εμπορευμάτων καθώς και της χρήσης για την οποία προορίζονται στο ενδιαφερόμενο κράτος μέλος.»

5. Στο παράρτημα ΙΙ, το κείμενο που εμφαίνεται στη θέση 9 του δελτίου πληροφοριών INF 6 αντικαθίσταται από το ακόλουθο κείμενο:

«9 Διάκριση της ΣΟ.»

6. Στα παραρτήματα VIII και Χ, η ένδειξη «Κώδικας ΝΙΜΕΧΕ ή δασμολογική διάκριση» αντικαθίστανται με την ακόλουθη ένδειξη:

«Διάκριση της ΣΟ.»

Άρθρο 2

Ο παρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Μαΐου 1989.

Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 376 της 31. 12. 1982, σ. 1.

(2) ΕΕ αριθ. L 155 της 14. 6. 1985, σ. 54.

(3) ΕΕ αριθ. L 171 της 29. 6. 1984, σ. 1.

(4) ΕΕ αριθ. L 307 της 12. 11. 1988, σ. 38.

(5) ΕΕ αριθ. L 256 της 7. 9. 1987, σ. 1.

(6) ΕΕ αριθ. L 4 της 6. 1. 1989, σ. 19.